wickkiey/tamil-wikipedia-chunked huggingface dataset:
# விக்கிப்பீடியா:உங்களுக்குத் தெரியுமா/பெப்ரவரி 21, 2010

- 1896, ஏப்ரல் 23 இல் நியூயார்க் நகரில் உள்ள புகழ் பெற்ற கோஸ்டர் அண்ட் பயால்ஸ் மண்டபத்தில் "இரண்டு அழகிகள் குடை நாட்டியம் ஆடுவது" போன்ற காட்சி காண்பிக்கப்பட்டது. இதுதான் **வைட்டாஸ்கோப்** என்ற ஆரம்பகால திரைப்படம் காட்டும் கருவி மூலம் திரையில் காண்பிக்கப்பட்ட முதல் காட்சி ஆகும்.
- **துருக்கி** யைச் சேர்ந்த ஒரு கிராமம் **கஸ்கோய்**. இங்கு வசிப்பவர்கள் சீழ்க்கை அடிப்பதன் மூலம் ஒருவருக்கொருவர் விடயங்களைப் பரிமாறிக் கொள்கிறார்கள். இங்கு பல நூற்றாண்டுகளாக **சீழ்க்கை மொழி** வழக்கத்தில் இருக்கிறதாம்.
- தனித்தனியே எடைபோடப்பட்ட ஒரு டன் மரத்தையும் ஒரு டன் இரும்பையும் தராசின் இரு தட்டுகளில் வைத்து எடை போட்டால் *மரத்தின்* எடை இரும்பின் எடையை விட சற்று கூடுதலாக இருக்கும். இதை ஆர்க்கிமிடிசு தத்துவத்தின் அடிப்படையில் விளக்க முடியும்.
- **சூரியவொளி** யில் உள்ள ஊதா, நீல நிறங்கள், அலைநீளம் அதிகமுடைய செந்நிறத்தைக் காட்டிலும் அதிகமாகச் சிதறுகின்றன. இவை வளிமண்டலத்தில் உள்ள காற்று, நீர், தூசு ஆகியவற்றினால் சிதறடிக்கப்பட்டு, வான்வெளி முழுவதும் பரவுகின்றன. ஊதாவை விட நீல நிறம் நம் கண்களுக்கு மிகவும் எளிதில் தெரிவதால், வானமே நீலமாய்த் தோன்றுகிறது.  
- உலகில் மிகப் பெரிய மியூசிக்கல் சேர் போட்டி 1985-ம் ஆண்டு செப்டம்பர் 6-ம் தேதி அமெரிக்காவில் உள்ள இன்டியானா நகரில் நடந்தது. 5,151 பேர் கலந்து கொண்ட இந்தப் போட்டியில் பில்பிரான்சன் என்பவர் வெற்றி பெற்றார்.
- ஆங்கிலத்தில் ஒன்றிலிருந்து நூறு வரை எழுத்தால் எழுதும் போது "A" எனும் எழுத்து கிடையாது.
# பொதுச் சிறு பொதி அலைச் சேவை

**General packet radio service (GPRS)** என்பது பேக்கெட் (packet) தொழில்நுட்பம் சார்ந்த மொபைல் தரவுபரிமாற்றச் சேவையாகும், 2ஜி செல்லுலர் தொலைத்தொடர்பு தொழில்நுட்ப முறையான குளோபல் சிஸ்டம் ஃபார் மொபைல் கம்யூனிகேஷனிலும் (ஜிஎஸ்எம்) மற்றும் 3ஜி தொழில்நுட்ப முறையிலும் இருக்கும் பயனர்கள் இந்த GPRS வசதியைப் பெறமுடியும். 2ஜி சிஸ்டங்களில், GPRS நுட்பமானது 56-114 kbps வேகத்தில் தரவு பரிமாற்றத்தை அளிக்கிறது.  
GPRS நுட்பத்தில் தரவு பரிமாற்றமானது, பரிமாறப்பட்ட ஒரு மெகாபைட்டின் அடிப்படையில் கட்டணம் கணக்கிடப்படுகிறது, ஆனால் பழைய சர்க்யூட் ஸ்விட்சிங் (circuit switching) நுட்பத்தில் தரவு பரிமாற்றமானது, இணைப்பு அளிக்கப்பட்டிருக்கும் நேரத்திற்கு ஏற்ப நிமிடத்தின் அடிப்படையில் கணக்கிடப்படுகிறது, இந்த நுட்பமானது, தரவு பரிமாற்றத்தைப் பயனர் பயன்படுத்துகிறாரா அல்லது அது பயன்படுத்தப்படாமல் இருக்கிறதா என்பதைச் சார்ந்து இருக்காது. GPRS நுட்பமானது, சர்க்யூட் சுவிட்சிங் சேவையோடு ஒப்பிடும் போது ஒரு சிறந்த பேக்கெட் சுவிட்சிங் சேவையாகும், ஆனால் மொபைல் வசதி அல்லாத பயனர் இணைப்பைப் பொறுத்தவரை சர்க்கியூட் சுவிட்சிங் சேவை ஒரு சிறந்த சேவைத்தரத்தை வழங்குகிறது.  
GPRS வசதியோடு கூடிய 2ஜி செல்லுலர் சிஸ்டங்கள் பொதுவாக *2.5ஜி* என்று அழைக்கப்படுகின்றன, அதாவது மொபைல் தொலைபேசி சேவையில் 2ஜி தொழில்நுட்பத்திற்கும், 3ஜி தொழில்நுட்பத்திற்கும் இடைப்பட்ட ஒரு தொழில்நுட்பம். இது பயன்படுத்தப்படாத டைம் டிவிஷன் மல்டிபிள் அக்சஸ் (time division multiple access - TDMA) சேனல்களில், மிதமான வேகத்தில் தரவு பரிமாற்றத்தை அளிக்கிறது, எடுத்துக்காட்டாக ஜிஎஸ்எம் சிஸ்டங்களில். உண்மையில், பிற தரமுறைகளுக்கு இணையான தரத்தை எட்டுவதற்காக GPRS நுட்பத்தை விரிவாக்குவதற்கான சிந்தனைகளும் இருக்கின்றன, ஆனால் அந்த வலையமைப்புகள் புதிய ஜிஎஸ்எம் தரமுறைகளுக்கு மாற்றப்பட்டாக வேண்டும், பிறகு இதனால் GPRS பயன்படுத்தும் ஒரே வலையமைப்பு ஜிஎஸ்எம் என்பதாக மட்டும் மாறியிருக்கும். ஜிஎஸ்எம் வெளியீடு 97 மற்றும் அதற்கு பிந்தைய புதிய வெளியீடுகளில் GPRS இடம் பெற்றது. இது ஐரோப்பிய தரமுறைகளுக்கான தொலைத்தொடர்பு பயிலகத்தால் (European Telecommunications Standards Institute-ETSI) தரமுறைப்படுத்தப்பட்டது, ஆனால் தற்போது இது மூன்றாம் தலைமுறை பார்ட்னர்ஷிப் புரோஜெட்டினால் (3rd Generation Partnership Project-3GPP) தரமுறைப்படுத்தப்படுகிறது.  
முந்தைய CDPD மற்றும் i-mode பேக்கெட் சுவிட்ச்டு செல்லுலர் தொழில்நுட்பங்களுக்கு ஜிஎஸ்எம் தொழில்நுட்பத்தின் பதிலீடாக GPRS உருவாக்கப்பட்டது.
# பொதுச் சிறு பொதி அலைச் சேவை

## தொழில்நுட்ப உட்பார்வை

### வழங்கப்படும் சேவைகள்

GPRS நுட்பமானது ஜிஎஸ்எம் சர்க்யூட் சுவிட்ச்டு டேட்டா திறன்களை விரிவாக்கி, பின்வரும் சேவைகளைச் சாத்தியப்படுத்துகிறது:  
- "எப்போதும்" இணையத்தைப் பயன்படுத்தும் வசதி
- மல்டிமீடியா மெசேஜிங் சேவை (MMS)
- செல்லுலர் மூலமாக புஷ் டூ டாக் வசதி (PoC/PTT)
- இன்ஸ்டன்ட் மெசேஜிங் மற்றும் வயர்லெஸ் கிராமங்களின் உருவாக்கம்
- வயர்லெஸ் அப்ளிகேஷன் நெறிமுறை (WAP) மூலமாக மென் உபகரணங்களுக்கான (smart devices) இணைய பயன்பாடு
- பாயிண்ட்-டூ-பாயிண்ட் (P2P) சேவை: இணையத்துடன் உள்-வலையமைப்பு (inter-networking) செய்யும் வசதி  
GPRS வழியாக குறுந்தகவல்கள் (SMS) பயன்படுத்தப்பட்டால், குறுந்தகவல் அனுப்பும் வேகம் சுமார் நிமிடத்திற்கு 30 குறுந்தகவல்கள் என்ற அளவை எட்ட முடியும். இது ஜிஎஸ்எம் சிஸ்டத்தில் சாதாரணமாக குறுந்தகவல்கள் அனுப்பும் வேகத்தை விட அதிக வேகமாகும், ஜிஎஸ்எம் சிஸ்டத்தில் குறுந்தகவல்கள் அனுப்பும் வேகம் நிமிடத்திற்கு 6 முதல் 10 வரையில் மட்டுமாகும்.
# பொதுச் சிறு பொதி அலைச் சேவை

## தொழில்நுட்ப உட்பார்வை

### பொருத்தமான நெறிமுறைகள்

GPRS பின்வரும் நெறிமுறைகளுக்குப் பொருந்துகிறது:  
- இணைய நெறிமுறை (IP). நடைமுறையில், மொபைல்களில் இருக்கும் உலாவிகள், இன்னும் IPv6 வகை பிரபலமாகாததால், இணைய நெறிமுறைப் பதிப்பு 4 வகையினதையே பயன்படுத்துகின்றன.
- பாயிண்ட்-டூ-பாயிண்ட் நெறிமுறை (PPP). இந்த முறையில் பொதுவாக மொபைல் சேவை வழங்குனர் பொதுவாக PPP முறை சேவையை வழங்குவதில்லை, ஆனால் இணைக்கப்பட்ட கணிணியுடன் செல்பேசி ஒரு மோடமாக பயன்படுத்தப்பட்டால், செல்பேசி வழியாக இணைய புரோட்டோக்கால் சேவையைப் பெற PPP முறையைப் பயன்படுத்தலாம். இது செல்பேசி சாதனத்திற்கு தானாகவே ஒரு IP முகவரியை அளிப்பதற்கும் அனுமதிக்கிறது.
- X.25 இணைப்புகள். இது தரமுறையில் இருந்து நீக்கப்பட்டு விட்டாலும் கூட, வயர்லெஸ் பேமெண்ட் உபகரணங்கள் போன்ற பயன்பாடுகளுக்காக சிறியளவில் பயன்படுத்தப்படுகின்றன. X.25 இணைப்புகள் இப்போதும் PPP-ஆல், அல்லது IP மீதிலும் கூட, ஏற்றுக் கொள்ளப்படுகின்றன, ஆனால் பயன்பாட்டு சாதனத்தில் (எடுத்துக்காட்டாக, பயனர் உபகரணங்கள்) அமைக்கப்பட்டிருக்கும் வசதிகளை அல்லது உள்ளடக்க திறன்களை முழுவதுமாக பயன்படுத்த, இவ்வாறு செய்வதற்கு வலையமைப்பு அடிப்படையிலான ரௌட்டர் தேவைப்படுகிறது.  
TCP/IP பயன்படுத்தப்படும் போது, ஒவ்வொரு செல்பேசியிலும் ஒன்றோ அல்லது அதற்குமேலான ஐபி முகவரிகளையும் ஒதுக்கி அளிக்க முடியும். GPRS நுட்பமானது, செல் ஹேண்ட்ஓவர்களின் (ஒரு செல்லில் இருந்து இன்னொரு செல்லிற்கு நகருதல்) போது செல்பேசிக்கு ஐபி பேக்கெட்களை அனுப்பவும், அவற்றை சேமிக்கவும் செய்யும். TCP எவ்வகையான பேக்கெட் இழப்பையும் (எடுத்துக்காட்டாக, ஒரு ரேடியோ அலைவரிசை இரைச்சலால் ஏற்படும் குறுக்கீடு) கையாள்கிறது, இதனால் டிரான்ஸ்மிஷன் வேகத்தில் தற்காலிகமாக ஒரு திணறல் ஏற்படக்கூடும்.
# பொதுச் சிறு பொதி அலைச் சேவை

## தொழில்நுட்ப உட்பார்வை

### வன்பொருள்

GPRS நுட்பத்திற்கு பொருத்தமான உபகரணங்கள் முன்று பிரிவுகளில் பிரிக்கப்படுகின்றன:  
;கிளாஸ் எ
: இதை GPRS சேவை மற்றும் ஜிஎஸ்எம் சேவை (பேச்சுக்கும், குறுந்தகவலுக்கும்) இரண்டும் ஒரே நேரத்திலும் பயன்படுத்தலாம். இதுபோன்ற சாதனங்கள் தான் இன்று பெருமளவில் இருக்கின்றன.  
;கிளாஸ் பி
: இவற்றை GPRS சேவை மற்றும் ஜிஎஸ்எம் சேவை இரண்டிலும் (பேச்சுக்கும், குறுந்தகவலுக்கும்) இணைக்கலாம், ஆனால் ஒரு நேரத்தில் ஏதாவது ஒன்றை மட்டும் தான் பயன்படுத்த முடியும். ஜிஎஸ்எம் சேவையின் (அழைப்பு அல்லது குறுந்தகவல்) போது, GPRS சேவை நிறுத்தப்படும், ஜிஎஸ்எம் சேவை (அழைப்பு அல்லது குறுந்தகவல்) முடிவடைந்த பிறகு தானாகவே அது மீண்டும் இணைக்கப்படும். பெரும்பாலான GPRS செல்பேசிகள் கிளாஸ் பி வகையைச் சேர்ந்தவையாகும்.  
;கிளாஸ் சி
: இந்த வகை உபகரணங்கள் GPRS சேவையிலோ அல்லது ஜிஎஸ்எம் சேவையிலோ (அழைப்பு அல்லது குறுந்தகவல்) ஏதாவதொன்றில் மட்டுமே இணைக்கப்படும். ஒன்றில் இருந்து மற்றொன்றிற்கு நாமாகவே மாற்றிக்கொள்ள வேண்டும்.  
ஒரே சமயத்தில் இரண்டு வெவ்வேறு அலைவரிசைகளில் தரவு பரிமாற்றம் செய்வதற்கு சிறந்த கிளாஸ் எ வகை உபகரணங்கள் தேவைப்படுகின்றன, அதாவது இரண்டு ரேடியோக்கள் தேவைப்படுகின்றன. இந்த விலையுயர்ந்த தேவையைப் பூர்த்தி செய்ய, ஒரு GPRS செல்பேசியில் டுயூல் டிரான்ஸ்பர் மோட் (DTM) வசதி இருக்க வேண்டும். ஒரேசமயத்தில் இரண்டு வெவ்வேறு அலைவரிசைகளில் டிரான்ஸ்மிட் செய்ய வேண்டிய தேவையில்லை என்ற நிலையை உறுதிப்படுத்தும் வலையமைப்புகளுடன், DTM வசதி கொண்ட ஒரு செல்பேசி ஒரேசமயத்தில் அழைப்பு மற்றும் பேக்கெட் தரவு இரண்டையும் கையாளக் கூடும். இதுபோன்ற செல்பேசிகள் சூடோ-கிளாஸ் எ என்று அழைக்கப்படுகின்றன, சில சமயங்களில் இவை "சாதாரண கிளாஸ் எ" என்றும் அழைக்கப்படுகின்றன. சில வலையமைப்புகள் 2007-ல் DTM-க்கு ஒத்துழைக்கும் என்று எதிர்பார்க்கப்படுகிறது.  
USB GPRS மோடம்கள் ஒரு டெர்மினல் போன்ற இடைமுக USB 2.0 மற்றும் அதற்கு பிந்தைய பதிப்புகளைப் பயன்படுத்தும், இவை டேட்டா பார்மெட்கள் V.42bis, மற்றும் RFC 1144 மற்றும் வெளிப்புற ஆண்டெனாக்களைப் பயன்படுத்துகின்றன. வடிவத்திலும், அளவிலும் ஒரு கம்ப்யூட்டர் மவுஸைப் போல இருக்கும் கார்டுகளாகவோ (மடிக்கணிணிகளில்) அல்லது வெளிப்புற பயன்பாட்டு USB சாதனங்களாகவோ மோடம்கள் பயன்படுத்தப்படும்.
# பொதுச் சிறு பொதி அலைச் சேவை

## தொழில்நுட்ப உட்பார்வை

### கோடிங் முறைகள் மற்றும் வேகங்கள்

GPRS நுட்பத்தின் பதிவேற்றும் மற்றும் பதிவிறக்கும் வேகங்கள் பின்வரும் பல்வேறு காரணிகளைச் சார்ந்து இருக்கின்றன:  
- சேவை வழங்குனரால் ஒதுக்கப்படும் BTS TDMA டைம் ஸ்லாட்டுகளின் எண்ணிக்கை
- GPRS மல்டிஸ்லாட் கிளாஸ் என்று சொல்லப்படும் செல்பேசியின் அதிகபட்ச திறன்
- பயன்படுத்தப்படும் சேனல் குறிமுறை பின்வரும் அட்டவணையில் தொகுக்கப்பட்டுள்ளது.  
:
| சிஎஸ்-1 | 8-0 |  |
| --- | --- | --- |
| சிஎஸ்-2 | 12.0 |  |
| சிஎஸ்-3 | 14.4 |  |
| சிஎஸ்-4 | 20.0 | } |  
மிகக் குறைந்தபட்ச வெளிப்பாட்டோடு (robust), ஆனால் விரைவான, கோடிங் முறை (CS-4) பேஸ் டிரான்ஸ்சீவர் ஸ்டேஷனுக்கு (BTS) அருகில் இருக்கும். செல்பேசி BTS-ல் இருந்து தூரத்தில் இருக்கும் போது அதிக வெளிப்பாடு (robust) கொண்ட கோடிங் முறையான CS-1 பயன்படுத்தப்படும்.  
CS-4 பயன்படுத்தும் போது, ஒரு பயனருக்கு டைம் ஸ்லாட்டுக்கு 20 kbit/s என்ற வேகம் கிடைக்கும். ஆனால், இந்த முறையைப் பயன்படுத்தும் போது பொதுவாகக் கிடைக்கும் செல் கவரேஜை விட 25% குறைந்துவிடும். CS-1 பயன்படுத்தும் போது, டைம் ஸ்லாட்டுக்கு 8.0 kbit/s மட்டும் தான் ஒரு பயனருக்கு கிடைக்கும், ஆனால் இதில் பொதுவான கவரேஜில் 98% எட்ட முடியும். செல்பேசி இருக்கும் இடத்திற்கு ஏற்ப, வலையமைப்பு சாதனத்தால் ஒருபோதும் தானாகவே பரிமாற்ற வேகத்தை மாற்றி அமைத்துக் கொள்ள முடியாது.  
GPRS நுட்பம் மட்டுமில்லாமல், தரவு பரிமாற்ற சேவைகள் வழங்கும் மேலும் இரண்டு ஜிஎஸ்எம் தொழில்நுட்பங்களும் உள்ளன: அவையானவை, சர்க்கியூட் சுவிட்ச்டு டேட்டா (CSD) மற்றும் ஹை-ஸ்பீட் சர்க்கியூட்-சுவிட்ச்டு டேட்டா (HSCSD) ஆகியவன. GPRS நுட்பத்தின் பகிர்ந்து கொள்ளும் முறையுடன் ஒப்பிடுகையில், இவை மாறாக ஒரு பிரத்யேக சர்க்கியூட்டை பயன்படுத்துகின்றன (பொதுவாக இவற்றில் நிமிடத்திற்கான கட்டணம் வசூலிக்கப்படும்). வீடியோ அழைப்பு போன்ற சில பயன்பாடுகள் தேவையானால் HSCSD தேர்ந்தெடுக்கப்படலாம், குறிப்பாக இரண்டு தரப்பிற்கும் இடையில் தொடர்ந்து தரவு பரிமாற்றம் இருக்குமானால் இந்த நுட்பம் தேர்ந்தெடுக்கப்படும்.  
பின்வரும் அட்டவணை GPRS மற்றும் சர்க்கியூட் சுவிட்ச்டு டேட்டா சேவைகளின் சில சாத்தியமான கான்பிக்ரேஷன்களைத் தொகுத்து வழங்குகிறது.  
:
| சிஎஸ்டி (CSD) | 9.6 | 9.6 | 1-1 |  |
| --- | --- | --- | --- | --- |
| எச்எஸ்சிஎஸ்டி (HSCSD) | 28.8 | 14.4 | 2+1 |  |
| எச்எஸ்சிஎஸ்டி (HSCSD) | 43.2 | 14.4 | 3 |  |
| GPRS | 80.0 | 20.0 (கிளாஸ் 8 & 10 and சிஎஸ்-4) | 4-1 |  |
| GPRS | 60.0 | 40.0 (கிளாஸ் 10 மற்றும் சிஎஸ்-4) | [3] ^ [2] |  |
| EGPRS (எட்ஜ்) | 236.8 | 59.2 (கிளாஸ் 8, 10 மற்றும் எம்சிஎஸ்-9) | 4-1 |  |
| EGPRS (எட்ஜ்) | 177.6 | 118.4 (கிளாஸ் 10 மற்றும் எம்சிஎஸ்-9) | [3] ^ [2] | } |
# பொதுச் சிறு பொதி அலைச் சேவை

## தொழில்நுட்ப உட்பார்வை

### மல்டிபிள் அக்சஸ் முறைகள்

GPRS நுட்பத்தோடு கூடிய ஜிஎஸ்எம் சிஸ்டங்களில் பயன்படுத்தப்படும் மல்டிபிள் அக்சஸ் முறைகள், ப்ரீக்குவன்சி டிவிஷன் டுப்ளக்ஸ் (FDD) மற்றும் TDMA ஆகியவற்றின் அடித்தளத்தில் அமைந்திருக்கும். ஒரு பயனரின் ஓர் அழைப்பின் போது, அப்-லிங்க் மற்றும் டவுன்-லிங்க் அலைவரிசை சேனல்களின் ஒரு ஜோடி ஒதுக்கப்படும். இது டைம் டொமைன் ஸ்டேடிக்கல் மல்டிபிளக்சிங் உடன் இணைக்கப்பட்டிருக்கும்; அதாவது, பேக்கெட் மோட் கம்யூனிகேஷன், இதன்மூலம் ஒரே அலைவரிசை சேனலை பல பயனர்களோடு பகிர்ந்து கொள்ளும் சாத்தியக்கூறு உண்டாகிறது. ஒரு ஜிஎஸ்எம் டைம்ஸ்லாட்டிற்கு ஏற்ப பேக்கெட்கள் நிலையான நீளத்தைக் கொண்டிருக்கின்றன. டவுன்-லோடானது, முதலில் வந்தவர்களுக்கு முதலில் அளிக்கப்படும் பேக்கெட் முறையைப் பயன்படுத்துகிறது, ஆனால் அப்-லிங்கானது ரிசர்வேஷன் ALOHA (R-ALOHA)-வைப் போன்ற ஒரு முறையைப் பயன்படுத்துகிறது. அதாவது, ஒரு கன்டன்சன் பேஸின் போது, ஒதுக்கீட்டு விசாரணைக்காக ஸ்லாட்டட் ALOHA (S-ALOHA) பயன்படுத்தப்படுகின்றது, பிறகு முதலில் வந்தவைகளுக்கு முதலில் சேவை என்ற முறையில் டைனமிக் TDMA-ஐ பயன்படுத்தி தரவு பரிமாற்றம் செய்யப்படுகிறது.
# பொதுச் சிறு பொதி அலைச் சேவை

## தொழில்நுட்ப உட்பார்வை

### நுள்நுழைவு அமைத்தல்

ஒரு GPRS இணைப்பானது, அதன் அக்சஸ் பாயிண்ட் பெயரைக் (APN) குறிப்பிட்டு உருவாக்கப்படுகிறது. இந்த APN ஆனது, வயர்லெஸ் அப்ளிகேஷன் நெறிமுறை (WAP) அக்சஸ், குறுந்தகவல் சேவை (SMS), மல்டிமீடியா மெசேஜிங் சேவை (MMS) மற்றும் மின்னஞ்சல் மற்றும் உலகளாவிய வலைத்தளம் போன்றவற்றை அணுகுவதற்கான இணைய தொலைத்தொடர்பு சேவைகளை வரையறுக்கிறது.  
ஒரு வயர்லெஸ் மோடத்தில் ஒரு GPRS இணைப்பை அமைப்பதற்கு, ஒரு பயனரானவர் சேவை வழங்குனரால் அளிக்கப்படும் APN, பயனர் பெயர் மற்றும் கடவுச்சொல் (இது கட்டாயமில்லை), மற்றும் எப்போதாவது ஐபி முகவரி ஆகியவற்றைக் குறிப்பிட வேண்டும்.
# பொதுச் சிறு பொதி அலைச் சேவை

## பயன்பாட்டளவு

2003-ல் அளிக்கப்பட்ட GPRS இணைப்பின் அதிகபட்ச வேகம், ஓர் அனலாக் வயர் தொலைத்தொடர்பு வலையமைப்பில் ஒரு மோடம் இணைப்பில் அளிக்கப்பட்ட வேகத்தில் தான் இருந்தது, அதாவது பயன்படுத்தும் தொலைபேசியைச் சார்ந்து நொடிக்கு 32 முதல் 40 கிலோபிட்களாக இருந்தது. சுழற்சி நேரம் மிகவும் உயர்வாக இருந்தது; ரவுண்ட்-ட்ரிப் டைம் (RTT) சுமார் 600-700 மில்லி நொடிகளாகவும், எப்போதாவது 1 நொடியை எட்டுவதாகவும் இருந்தது. GPRS பொதுவாக அழைப்பிற்கு அடுத்தபடியாக தான் முன்னுரிமை அளிக்கப்படும், அதனால் இணைப்பின் தரம் பெருமளவில் வேறுபடுகிறது.  
மேம்படுத்தப்பட்ட லேடன்சி/RTT (உதாரணமாக, விரிவாக்கப்பட்ட அப்-லிங்க் TBF மோட் வசதி) வசதி கொண்ட சாதனங்களும் பொதுவாகக் கிடைக்கின்றன. மேலும், சில குறிப்பிட்ட சேவை வழங்குனர்களைப் பொறுத்து, வலையமைப்பு மேம்பாடுகளும் கிடைக்கின்றன. இந்த மேம்பாடுகளால், செயல்பாட்டில் இருக்கும் ரவுண்ட்-ட்ரிப் நேரம் குறைபடும், இதனால் பயன்பாட்டு மட்டத்தில் மொத்த வேகங்களும் கணிசமாக அதிகரிக்கின்றது.
# பொதுச் சிறு பொதி அலைச் சேவை

## மேலும் பார்க்க

- கோட் டிவிஷன் மல்டிபிள் அக்சஸ் (CDMA)
- என்ஹேன்ஸ்டு டேட்டா ரேட்ஸ் இஃபார் ஜிஎஸ்எம் எவாலூசன் (EDGE)
- யூனிவர்சல் மொபைல் டெலிபோனி சிஸ்டம் (UMTS)
- GPRS பிரதான வலையமைப்பு (GPRS core network)
- துணை வலையமைப்பைச் சார்ந்த கூடுகை நெறிமுறை (SNDCP)
- ஐபி மல்டிமீடியா சப்சிஸ்டம்
- ஹை-ஸ்பீட் டவுன்லிங்க் பேக்கெட் அக்சஸ் (HSDPA)
- உபகரணங்களின் பேண்டுவிட்த்கள் பற்றிய பட்டியல்
# பொதுச் சிறு பொதி அலைச் சேவை

## பிற வலைத்தளங்கள்

- 3GPP AT command set for user equipment (UE)
- Introduction of high-speed data in GSM/GPRS networks
- GPRS security information (archive.org)
- Free GPRS resources
- Free online tutorial .
- GSM World, the trade association for GSM and GPRS network operators.
- Palowireless GPRS resource
- GPRS attach and PDP context activation sequence diagram
- GPRS கையேடு GPRS வலையமைப்புகளை இயந்திரங்கள் எவ்வாறு பயன்படுத்துகின்றன
- GPRS அபிவிருத்தியாளர்கள் டேட்டாபுளோ இன்பார்மடிக்கா  
ja:GSM#GPRS
# மெய்நிகர் குறும்பரப்புப் பிணையம்

**மெய்நிகர் குறும்பரப்புப் பிணையம்** (மெ.கு.பி) (Virtual LAN - VLAN) என்பது தேவைகளுக்கான தொகுப்புடன் கூடிய இடம் வழங்கிகளின் (hosts) ஒரு குழுவாகும், இவை நிலைபெற்றிருக்கும் இடத்திற்கு ஏற்ப, அவை அலைபரப்பு களங்களுடன் இணைக்கப்பட்டு தொடர்பு கொள்கின்றன. ஒரு இயற்பியக் குறும்பரப்புப் பிணையம் (physical LAN) கொண்டிருக்கும் அதே பண்புகளை ஒரு குறும்பரப்புப் பிணையமும் கொண்டிருக்கும், ஆனால் இறுதிநிலை சாதனங்கள் ஒரே வலையமைப்பு மாற்றியில் (Network switch) இல்லை என்றாலும் கூட, இறுதிநிலை சாதனங்களை ஒன்றாக குழுவிற்குள் கொண்டு வர இவை அனுமதிக்கின்றன. சாதனங்களை இடம் மாற்றுவதற்கு பதிலாக, இவற்றில் மென்பொருள் வழியாகவே வலையமைப்பு மறுகட்டமைப்பு செய்ய முடியும்.
# மெய்நிகர் குறும்பரப்புப் பிணையம்

## பயன்கள்

குறும்பரப்பு வலையமைப்பு கட்டமைப்புகளில் வழக்கமாக வழிப்படுத்திகள் அளிக்கும் பகுதியாக்கல் (segmentation) சேவைகளை வழங்கவே மெ.கு.பி-கள் உருவாக்கப்பட்டிருக்கின்றன. மெ.கு.பி-கள் அளவீடு (scalability), பாதுகாப்பு (security) மற்றும் வலையமைப்பு மேலாண்மை (Network Management) போன்ற விடயங்களைக் கவனித்துக் கொள்கின்றன. மெ.கு.பி வடிவமைப்பில் இருக்கும் வழிப்படுத்திகள், அலைபரப்பு வடிப்பு (broadcast filtering), பாதுகாப்பு, முகவரிச் சுருக்கம் (address summarization), மற்றும் போக்குவரத்துப் பாய்வு மேலாண்மை (traffic flow management) ஆகியவற்றை அளிக்கின்றன. வரையறுத்து சொல்வதானால், மெ.கு.பி அலைபரப்பு களனின் ஒருமைப்பாட்டுக்கு (integrity) எதிராக இருக்கக்கூடும் என்பதால், மாற்றிகள் மெ.கு.பி-களுக்கு இடையில் இருக்கும் ஐபி (IP) போக்குவரத்தை இணைப்பதில்லை.  
ஆனால், ஒரே லேயர் 2 சுவிட்சிலேயே பன்முக லேயர் 3 வலையமைப்புகளை ஒருவர் நிறுவ விரும்பினால் இது மிகவும் உபயோகமாக இருக்கும். எடுத்துக்காட்டாக, ஒரு DHCP வழங்கி ஒரு சுவிட்சில் இணைக்கப்பட்டால், அது வழங்கியைப் பயன்படுத்துவதற்கு கட்டமைப்பு செய்யப்பட்ட அந்த சுவிட்ச் எந்த இடம் வழங்கிக்கும் சேவையளிக்கும். மெ.கு.பி-களைப் பயன்படுத்துவதால், சில இடம் வழங்கிகள் அந்த சர்வரைப் பயன்படுத்தாத வகையில் உங்களால் வலையமைப்பை எளிதாக பிரித்து வைக்க முடியும், பிறகு லிங்க்-லோக்கல் முகவரிகளைப் (Link-local address) பெறலாம்.  
லேயர் 3 கட்டமைப்புகளான ஐபி சப்நெட்களோடு (IP Subnets) ஒப்பிடும் போது, மெய்நிகர் குறும்பரப்பு பிணையங்கள் குறிப்பாக லேயர் 2-க்காக வடிவமைக்கப்பட்டிருக்கின்றன. ஒரு மெ.கு.பி-ல் பல்வேறு சப்நெட்கள் வைத்திருப்பதற்கான சாத்தியமும் அல்லது பல மெ.கு.பி-களின் மத்தியில் ஒரு சப்நெட் வைத்திருப்பதற்கான சாத்தியமும் இருந்த போதிலும் கூட, மெ.கு.பி-கள் நிறுவப்பட்டிருக்கும் சூழலில், மெ.கு.பி-களுக்கும், ஐபி சப்நெட்களுக்கும் இடையில் எப்போதும் நேரடியான தொடர்பு இருக்கும். மெய்நிகர் குறும்பரப்பு பிணையங்களும், ஐபி சப்நெட்களும் சுதந்திரமான லேயர் 2 மற்றும் லேயர் 3 கட்டமைப்புகளை வழங்குகிறது, இது ஒன்றையொன்று மேப் (map) செய்கிறது, மேலும் இந்த தொடர்பானது வலையமைப்பு வடிவமைப்பு செயல்முறையின் போதும் பயன்படுகிறது.  
மெ.கு.பி-களைப் பயன்படுத்துவதன் மூலம், ஒருவரால் டிராபிக் பேட்டர்ன்களை (traffic pattern) கட்டுப்படுத்த முடியும், அதனோடு இடமாற்றங்களுக்கும் விரைவாக செயல்பட முடியும். மெ.கு.பி-களைக் கொண்டு வலையமைப்பு தேவைகளுக்கு ஏற்ற மாற்றங்களை இலகுவாக செய்ய முடிகிறது, மேலும் அவை எளிமையான மேலாண்மையையும் அளிக்கின்றன.
# மெய்நிகர் குறும்பரப்புப் பிணையம்

## செயல் நோக்கம் அளித்தல்

ஒரு மரபார்ந்த வலையமைப்பில், பயனர்கள் புவியிட அடிப்படையில் நிறுவப்பட்டிருப்பார்கள், அவர்கள் பிசிக்கல் ட்ரோபோலஜி மற்றும் தூரம் ஆகியவற்றின் அடிப்படையில் வரையறைகளைக் கொண்டிருப்பார்கள். மெ.கு.பி-கள் லாஜிக்கலாக வலையமைப்புகளைக் குழுப்படுத்த முடியும் என்பதால், பயனர்களின் வலையிடம் (network location) அவர்கள் இருக்கும் இடத்தோடு மிகவும் இறுக்கமான வரையறைக்கு உட்பட்டிருக்காது. பின்வரும் தொழில்நுட்பங்களில் மெ.கு.பி-களை நிறுவ முடியும்:  
- அசின்க்ரோனியஸ் டிரான்ஸ்பர் மோட் (ATM)
- பைபர் டிஸ்ட்ரிபூட்டட் டேட்டா இன்டர்பேஸ் (Fiber Distributed Data Interface - FDDI)
- ஈதர்நெட் (Ethernet)
- அதிவேக ஈதர்நெட் (Fast Ethernet)
- கிகாபிட் ஈதர்நெட் (Gigabit Ethernet)
- 10 கிகாபிட் ஈதர்நெட்
- ஹைப்பர்சாக்கெட்கள் (HiperSockets)
# மெய்நிகர் குறும்பரப்புப் பிணையம்

## புரோட்டோக்கால்கள் மற்றும் வடிவமைப்பு

### சிஸ்கோ VLAN டிரங்கிங் புரோட்டோக்கால் (VTP)

**சிஸ்கோ உபகரணங்களில்** , மொத்த வலையமைப்பு முழுவதும் மெ.கு.பி காம்பிக்ரேசன் நிலைப்பாட்டை VTP (VLAN Trunking Protocol) கவனித்து கொள்கிறது. VTP சர்வர் மோடில் ஒரு மையப்படுத்தப்பட்ட சுவிட்ச் மூலமாக ஒட்டுமொத்த வலையமைப்பு முழுவதும் உள்ள VLAN-களைச் சேர்ப்பது, நீக்குவது மற்றும் பெயர் மாற்றுவது போன்ற நிர்வாக பணிகளைச் செய்ய VTP லேயர் 2 ட்ரன்க் ப்ரேம்களைப் பயன்படுத்துகிறது. மெ.கு.பி தகவல்களை ஒரு VTP டொமைனுடன் சின்க்ரோனைசேஷன் செய்வதற்கும் VTP -யே பொறுப்பேற்கிறது, மேலும் அது ஒவ்வொரு சுவிட்சிலும் ஒரே மெ.கு.பி தகவலைக் கட்டமைப்பு செய்ய வேண்டிய தேவையையும் குறைத்துவிடுகிறது.  
மாற்றங்கள் செய்யப்படும் போது ஏற்பட கூடிய பொருந்தாநிலை கட்டமைப்பு குழப்பங்களையும் VTP குறைக்கிறது. இந்த பொருந்தாநிலைப்பாடு பாதுகாப்பு குறைபாட்டில் பிரதிபலிக்க கூடும், ஏனென்றால் நகல் பெயர்கள் (duplicate names) பயன்படுத்தப்பட்டால் மெ.கு.பி-கள் கிராஸ்கனெக்ட் செய்துவிடும். ஒரு குறும்பரப்பு வலையமைப்பில் இருந்து மற்றொன்றுக்கு அவை மேப்பிங் செய்யப்படும் போது, அவை உட்புறமாக துண்டிக்கப்படக் கூடிய வாய்ப்பும் இருக்கிறது, எடுத்துக்காட்டாக, ஈதர்நெட்டுக்கும் ATM LANE ELAN -களுக்கும் அல்லது FDDI 802.10 VLAN-களுக்கு இடையில் இப்படி நடக்கலாம். VTP ஒரு மேப்பிங் திட்டத்தை அளிக்கிறது, அது பல மீடியா தொழில்நுட்பங்களைக் கொண்ட ஒரு வலையமைப்பிற்குள் எண்ணிலடங்கா ட்ரங்கிங்கை ஏற்படுத்தி தருகிறது.  
VTP பின்வரும் ஆதாயங்களை அளிக்கின்றது:  
- வலையமைப்பு முழுமைக்குமான மெ.கு.பி-க்கு ஏற்ற பொருத்தமான கட்டமைப்பு
- பல்வேறு ஊடகங்களின் வழியாக ஒரு மெ.கு.பி-ஐ கொண்டு செல்ல அனுமதிக்கும் மேப்பிங் திட்டம்
- மெ.கு.பி-களைத் துல்லியமாக கண்காணிக்கும் மற்றும் தொடர்ந்து செல்லும் வசதி
- வலையமைப்பில் சேர்க்கப்பட்ட மெ.கு.பி-களைப் பற்றிய டைனமிக் ரிப்போர்ட்டிங் வசதி
- புதிய VLAN-கள் சேர்க்கப்படும் போது, பிளக்-அண்டு-பிளே கட்டமைப்பு வசதி  
VTP -ல் இருக்கும் பலன்களைப் போலவே, அதில் குறைபாடுகளும் இருக்கின்றன, வலையமைப்பு முழுவதும் பிரிட்ஜிங் லூப் பரவிவிட கூடும் என்பதால், குறைபாடு பொதுவாக ஸ்பேனிங் ட்ரீ புரோட்டோக்கால் (STP) சம்பந்தப்பட்டதாக இருக்கும். ஒவ்வொரு மெ.கு.பி-க்கும் STP -ன் ஒரு முன்மாதிரியை சிஸ்கோ சுவிட்சுகள் செயல்படுத்தும், வளாக மெ.கு.பி முழுவதும் மெ.கு.பி-களை VTP பரப்புவதால், ஒரு பிரிட்ஜிங் லூப் ஏற்படுவதற்கான அதிகபட்ச சாத்தியக்கூறை VTP உருவாக்குகிறது.  
VTP வழியாக பரவும் மெ.கு.பி-களைச் சுவிட்சுகளில் உருவாக்குவதற்கு முன்னதாக, முதலில் VTP டொமைன் ஒன்றை ஏற்படுத்தி கொள்ள வேண்டும். ஒரு வலையமைப்பிற்கான VTP டொமைன் என்பது அதே VTP டொமைன் பெயருடன் ஒன்றொடொன்று இணைந்த எல்லா ட்ரன்க் சுவிட்சுகளின் ஒரு தொகுப்பாகும். ஒரே மேலாண்மை டொமைனில் இருக்கும் எல்லா சுவிட்சுகளும் அவற்றின் மெ.கு.பி தகவல்களை ஒன்றோடொன்று பகிர்ந்து கொள்கின்றன, மேலும் ஒரு சுவிட்சானது ஒரேயொரு VTP மேலாண்மை டொமைனில் மட்டுமே பங்களிப்பை ஏற்படுத்தி கொள்ள முடியும். வெவ்வேறு டொமைகளில் இருக்கும் சுவிட்சுகள் VTP தகவல்களைப் பகிர்ந்து கொள்வதில்லை.  
VTP பயன்படுத்துகையில், ஒவ்வொரு கேட்டலிஸ்ட் பேமிலி சுவிட்சும் (Catalyst Family Switch) அதன் ட்ரங்க் போர்டுகளில் பின்வருவற்றை அளிக்கின்றன:  
- மேலாண்மை டொமைன்
- கட்டமைப்பு மாற்றமைவு எண்
- அறியப்பட்ட மெ.கு.பி-கள் மற்றும் அவற்றின் சில குறிப்புகள்
# மெய்நிகர் குறும்பரப்புப் பிணையம்

## மெ.கு.பி உறுப்பினர் சேர்க்கை

பொதுவாக மெ.கு.பி உறுப்பினர் எண்ணிக்கையை உருவாக்க பின்வரும் இரண்டு அணுகுமுறைகள் கையாளப்படுகின்றன:  
- ஸ்டேடிக் மெ.கு.பி-கள்
- டைனமிக் மெ.கு.பி-கள்
ஸ்டேடிக் மெ.கு.பி-களானது, போர்ட் அடிப்படையிலான மெ.கு.பி-கள் என்றும் குறிப்பிடப்படுகின்றன. மெ.கு.பி-களுக்கு போர்ட்களை ஒதுக்கி அளிப்பதன் மூலம் ஸ்டேடிக் மெ.கு.பி ஒதுக்கீடுகள் உருவாக்கப்படுகின்றன. ஒரு உபகரணம் வலையமைப்பிற்குள் நுழைந்த உடனேயே, தானாகவே அந்த உபகரணம் மெ.கு.பி போர்ட்டை உணர்ந்து கொள்கிறது. பயனர் போர்ட்டை மாற்றிவிட்டு, அதே மெ.கு.பி-ஐ அணுக வேண்டியதிருந்தால், இந்த புதிய இணைப்பிற்காக வலையமைப்பு நிர்வாகியானவர் ஒரு போர்ட்-டூ-மெ.கு.பி ஒதுக்கீட்டை செய்ய வேண்டும்.  
டைனமிக் மெ.கு.பி-கள் சிஸ்கோவொர்க்ஸ் 2000 போன்ற மென்பொருள் பேக்கேஜ்களைப் பயன்படுத்துவதன் மூலம் உருவாக்கப்படுகின்றன. மெ.கு.பி மேனேஜ்மெண்ட் பாலிசி சர்வர் (VLAN Management Policy Server-VMPS) மூலமாக ஒரு நிர்வாகியானவர், போர்ட்டுடன் இணைக்கப்பட்டிருக்கும் சாதனத்தின் சோர்ஸ் MAC முகவரி அல்லது அந்த உபகரணத்தில் உள்நுழைய பயன்படுத்தப்பட்ட பயனர் பெயர் போன்ற தகவல்களின் அடிப்படையில் டைனமிக்காக சுவிட்ச் போர்ட்டுகளை ஒதுக்கி அளிக்க முடியும். ஓர் உபகரணம் வலையமைப்பிற்குள் நுழைந்த உடனேயே, மெ.கு.பி உறுப்பினராவதற்காக அந்த உபகரணம் தகவல்களஞ்சியத்திடம் விசாரிக்கிறது. ஒரு VMPS சர்வரைப் பயன்படுத்தும் FreeNAC என்பதையும் பார்க்கவும்.
# மெய்நிகர் குறும்பரப்புப் பிணையம்

## போர்ட் (port) அடிப்படையிலான மெ.கு.பி-கள்

போர்ட் அடிப்படையிலான மெ.கு.பி உறுப்பினர் சேர்க்கையில், போர்ட்டோடு இணைக்கப்பட்டிருக்கும் பயனரையோ அல்லது சிஸ்டத்தையோ சாராமல் போர்ட்டானது ஒரு குறிப்பிட்ட மெ.கு.பி உடன் ஒதுக்கப்படுகிறது. அதாவது, அந்த குறிப்பிட்ட போர்ட்டில் இணைக்கப்பட்டிருக்கும் எல்லா பயனர்களும் அதே மெ.கு.பி-னின் உறுப்பினர்களாக இருந்தாக வேண்டும். வலையமைப்பு நிர்வாகி, கட்டாயமாக மெ.கு.பி ஒதுக்கீட்டை செய்கிறார். போர்ட் கட்டமைப்பானது ஸ்டேடிக் நிலையில் இருக்கும், அது நிர்வாகியால் மறுகட்டமைப்பு செய்யப்படாமல் மற்றொரு மெ.கு.பி-க்கு தானாக மாற முடியாது.  
பிற மெ.கு.பி அணுகுமுறையைப் பொறுத்த வரையில், இந்த முறையைப் பயன்படுத்தி அனுப்பப்பட்ட பேக்கெட்கள் வலையமைப்பிற்குள் பிற மெ.கு.பி டொமைன்களுக்குள் கசியாது. ஒரு மெ.கு.பி-னிற்கு ஒரு போர்ட் ஒதுக்கப்பட்ட பிறகு, ஒரு லேயர் 3 உபகரணத்தின் தலையீடு இல்லாமல், மற்றொரு மெ.கு.பி-ல் இருக்கும் உபகரணங்களிடம் இருந்து தகவல்களைப் பெறவோ, அனுப்பவோ முடியாது.  
போர்ட்டோடு இணைக்கப்பட்டிருக்கும் உபகரணத்திற்கு ஒரு மெ.கு.பி நிறுவப்பட்டிருக்கிறது என்பதெல்லாம் தெரியாது. அந்த உபகரணம், தான் ஏதோவொரு சப்நெட்டின் ஓர் உறுப்பினர் என்பதை மட்டும் தெரிந்து கொண்டிருக்கும், மேலும் அந்த உபகரணம் கேபிள் செக்மெண்டிற்கு (cable segment) வெறுமனே தகவல்களை அனுப்பி, அந்த சப்நெட்டின் உள்ள ஏனைய எல்லா உறுப்பினர்களோடும் தொடர்பு கொள்ள முடியும். இந்த குறிப்பிட்ட மெ.கு.பி-ல் இருந்து வரும் இந்த தகவல்கள் வந்திருக்கிறது என்பதைக் கண்டறிவதும், VLAN ஏனைய எல்லா உறுப்பினர்களும் அந்த தகவலைப் பெறும்படி சரிபார்ப்பதும் சுவிட்சின் பொறுப்பாக இருக்கிறது. அதுமட்டுமில்லாமல், வெவ்வேறு மெ.கு.பி-களில் இருக்கும் போர்ட்டுகள் அந்த தகவல்களைப் பெறாமல் பார்த்து கொள்வதும் சுவிட்சின் பொறுப்பாகும்.  
இந்த அணுகுமுறை மிகவும் எளிமையாகவும், விரைவாகவும் இருக்கிறது என்பதுடன் மெ.கு.பி செக்மெண்டேசனுக்காக (segmentation) சிக்கலான லூப்பேக் அட்டவணைகள் தேவைப்படாத வகையில் சுலபமாக நிர்வகிக்கவும் முடிகிறது. ஓர் அப்ளிகேசன்-ஸ்பெசிபிக் இன்டக்ரேடட் சர்க்கியூட்டுடன் (application-specific integrated circuit - ASIC) போர்ட்-டூ-VLAN இணைப்பு செய்யப்படுமானால், செயல்திறன் மிகவும் சிறப்பாக இருக்கும். ஒரு ASIC ஆனது, ஹார்டுவேர் மட்டத்தில் port-to-VLAN மேப்பிங் செய்ய அனுமதிக்கிறது.
# மெய்நிகர் குறும்பரப்புப் பிணையம்

## நெறிமுறை அடிப்படையிலான மெ.கு.பி-கள்

ஒரு புரோட்டோக்கால் அடிப்படையிலான மெ.கு.பி அமைக்கப்பட்ட சுவிட்சில், புரோட்டோக்கால்கள் அடிப்படையில் போர்ட்டுக்கள் மூலமாக டிராபிக் முன்னெடுத்துச் செல்லப்படும்.
குறிப்பாக, புரோட்டோல் அடிப்படையிலான மெ.கு.பி-களைப் பயன்படுத்தி ஒரு போர்ட்டில் இருந்து ஒரு குறிப்பிட்ட புரோட்டோக்கால் டிராபிக்கை பயனர் பிரிக்கவோ அல்லது முன்னெடுக்கவோ முயல்கிறார் என்றால்,
ஏனைய பிற புரோட்டோக்கால்களில் இருந்து டிராபிக் அந்த போர்ட்டில் அனுமதிக்கப்படுவதில்லை.
எடுத்துக்காட்டாக, சுவிட்சின் போர்ட் 10-ல் இருந்து ARP டிராப்பிக்கைத் தள்ளும் ஒரு ஹோஸ்டை நீங்கள் இணைத்திருக்கிறீர்கள்,
போர்ட் 20ல் IPX டிராப்பிக்கைத் தள்ளும் ஒரு LAN இணைக்கப்பட்டிருக்கிறது, போர்ட் 30-ல் ஐபி டிராப்பிக்கைத் தள்ளும் ஒரு ரௌட்டர் இணைக்கப்பட்டிருக்கிறது என்று வைத்து கொள்வோம்.
அப்படி என்றால், புரோட்டோக்கால் அடிப்படையிலான மெ.கு.பி-க்கு பொருத்தமான ஐபி-யையும், அந்த மூன்று போர்ட்டுகளான 10,20 மற்றும் 30 ஆகியவற்றையும் உள்ளடக்கி நீங்கள் வரையறுக்கிறீர்கள் என்றால், ஐபி பேக்கெட்டுகள் போர்ட்டுகள் 10 மற்றும் 20-க்கும் கூட அனுப்பப்படும், ஆனால் ARP டிராபிக் போர்ட்டுகள் 20 மற்றும் 30-க்கு அனுப்பப்படாது, அதேபோல IPX டிராபிக் போர்ட்டுகள் 10 மற்றும் 30-க்கு அனுப்பப்படாது.
# மெய்நிகர் குறும்பரப்புப் பிணையம்

## கூடுதல் பார்வைக்கு

- IEEE 802.1Q
- மெய்நிகர் தனிமுறை வலையமைப்பு
- மெய்நிகர் தனிமுறை LAN சேவை
- VLAN, விபிஎன் மற்றும் விபிஎல்எஸ் (மெ.கு.பி, VPN and VPLS)
- கார்ப் (GARP) VLAN ரிஜிஸ்ட்ரேசன் புரோட்டோக்கால் (GVRP)
- தனிமுறையிலான VLAN
# மெய்நிகர் குறும்பரப்புப் பிணையம்

## குறிப்புதவிகள்

- ஆண்ட்ரூ எஸ். தனென்பாம், 2003, "கம்ப்யூட்டர் நெட்வொர்க்ஸ்", பியர்சன் எஜூகேசன் இன்டர்நேசனல், நியூ ஜெர்சி.
<references></references>
# மெய்நிகர் குறும்பரப்புப் பிணையம்

## பிற வலைத்தளங்கள்

- IEEE's 802.1Q தரமுறை 1998 பதிப்பு (2003 பதிப்பு )(2005 பதிப்பு )
- மெய்நிகர் குறும்பரப்பு பிணையங்களுக்கு இடையிலான ரௌட்டிங் பற்றிய சிஸ்கோவின் அறிக்கை
- *IEEE 802.1Q VLAN-களுக்கு இடையிலான பிரிட்ஜிங்* பற்றிய சிஸ்கோவின் வெள்ளை அறிக்கை
- கலிபோர்னியா பல்கலைக்கழகத்தின் VLAN தகவல்
- VLAN-களுக்கான OpenWRT வழிகாட்டி : ஆரம்பநிலை பயனர்களுக்கான VLAN வழிகாட்டுதல்களை அளிக்கிறது
- பர்ட்யூ (Purdue) பல்கலைக்கழக வளாக வலையமைப்பில் VLAN உபயோகம் பற்றிய ஓர் ஆய்வு
- பெருநிறுவன வலையமைப்புகளின் முறையான வடிவமைப்பை நோக்கி: ஒரு VLAN வடிவமைப்பை எப்படி முறையாக உருவாக்குவது என்பதை விளக்குகிறது
- VLAN-கள் பற்றிய சில கேள்வி-பதில்கள்
# அன்றில்

**அன்றில் பறவை** * (Plegadis falcinellus)* திரெஸ்கியோர்நித்திடே(Threskiornithidae) என்ற *அரிவாள் மூக்கன்* குடும்பத்தைச் சார்ந்த ஒரு கரைப்பறவை (shore bird or wader) ஆகும்.  
- அன்றில் பறவை போல மகன்றில் பறவையும் இணைபிரியாமல் வாழும் இயல்பினை உடையது.
# அன்றில்

## வசிப்பிடம்

இப்பறவையே ஐபிஸ் இனத்தில் <span>பரவலாகக்</span> காணப்படும் இனமாகும். இது ஐரோப்பா, ஆசியா, ஆப்பிரிக்கா, ஆஸ்திரேலியா மற்றும் அமெரிக்காவின் அட்லாண்டிக் பெருங்கடல், கரீபியன் பகுதிகளில் ஆங்காங்கு காணப்படுகின்றன. இது பழைய உலகின் பகுதிகளில் தோன்றிப் பின் இயற்கையாக ஆப்பிரிகாவிலிருந்து 19ம் நூற்றாண்டில் தென் அமெரிக்காவிற்குப் பரவியதாக நம்பப்படுகிறது. இவ்வினமானது புலம் பெயரக்கூடியது; ஐரோப்பிய இனம் குளிர்காலங்களில் ஆப்பிரிக்காவிலும், வட அமெரிக்க இனம் கரோலினாவின் வடக்கிலிருந்து தெற்கு நோக்கியும் பெயர்கின்றன. பிற இனங்கள் இனச்சேர்க்கைக் காலங்கள்அல்லாத பிறகாலங்களில் பரவலாகப் பெயர்கின்றன.
# அன்றில்

## உணவும்வாழ்க்கைமுறையும்

அன்றில் பறவை மரக்கிளைகளில் பிற கொக்குகளோடு கூட்டமாக முட்டையிடுகின்றன. இவை சதுப்பு நிலங்களில் மந்தையாக இரை தேடக்கூடியவை; மீன், தவளை மற்றும் பிற நீர்வாழ் உயிர்களையும், அவ்வப்போது பூச்சிகளையும் இரையாகக் கொள்கின்றன.  
இவ்வினம் 55–65 செ.மீ. நீளமும் 88–105 செ.மீ. இறக்கை வீச்சளவும் கொண்டிருக்கும். பருவம்வந்த பறவைகள் செந்நிற உடலும் ஒளிரும் கரும்பச்சை இறக்கைகளையும் கொண்டிருக்கின்றன. பருவம் வராத இளம் பறவைகள் பழுப்பு நிறத்தில் காணப்படுகின்றன. இவ்வினம் மரப்பழுப்பு நிற அலகினையும், கறுத்த மேற்புறமும், நீலப் பழுப்பு நிறத்திலிருந்து நீலம் வரையிலான கீழ்ப்புறமும், சிவந்த பழுப்பு நிறக் கால்களையும் கொண்டு காணப்படுகிறது. கொக்குகளைப் போல் அல்லாமல், அன்றில் பறவைகள் கழுத்தை நீட்டியும், பெரும்பாலும் வரிசைகளிலும் பறக்கின்றன.  
பொதுவாக அமைதியான அன்றில் பறவை இனப்பெருக்கக் காலங்களில் கரகரப்பான உறுமல் போன்ற *கிர்ர்ர்* என்ற ஒலியினை ஏற்படுத்துகின்றது.  
அன்றில், *ஆபிரிக்க-யுரேசிய இடம்பெயர் நீர்ப்பறவைகள் பாதுகாப்பு ஒப்பந்தம்* (AEWA) பொருந்தும் இனங்களுள் ஒன்றாகும்.
# அன்றில்

## சங்கப்பாடல்களில் காட்டப்படும் அன்றில்

### அன்றிலைப் பற்றிய செய்திகள்

:அன்றில் நெய்தல் நிலத்தில் வாழும் பறவையினம். இதன் தலை சிவப்பு நிறம் கொண்டது. இதன் அலகு இறால்மீனுக்கு உள்ளதுபோல் இருக்கும். மேலும் வளைவானது. கூர்மையானது. கடலோரப் பனைமரக் கொம்புகளில் கூடுகட்டிக்கொண்டு வாழும். நாரையைப்போல் இதன் உணவு மீன். அன்றில் தன் துணையுடன் சேர்ந்தே வாழும். துணையில் ஒன்று பிரிந்தாலும் குரல் எழுப்பும். இந்தக் குரலை ‘அகவல்’ என்பர். ஆணும் பெண்ணும் சேர்ந்திருக்கும்போது எழுப்பும் குரலை ‘உளறல்’ என்றும், பெண் கருவிற்றிருக்கும்போதும் எழுப்பும் குரலை ‘நரலல்’ என்றும் சங்கத்தமிழ் பாகுபடுத்தி வழங்குகிறது.
தன்னைப்போல் துணையைப் பிரிந்து அகவுகிறதோ என்றும், தான் துணையைப் பிரிந்திருப்பதால் தன்மேல் இரக்கப்பட்டு அகவுகிறாயோ என்றும் இரவில் எழுப்பும் இதன் குரலை அகப்பாடல் தலைவிகள் கற்பனை செய்து பேசுகின்றனர்.
# அன்றில்

## சங்கப்பாடல்களில் காட்டப்படும் அன்றில்

### அன்றிலைப் பற்றிய செய்திகள்

#### பாடல் வழிச் செய்திகள்

;வாழ்ந்த இடம்
:சங்ககாலத்தில் ஊணூரில் (இக்காலக் கோடியக்கரை, அயல்நாட்டுப் பறவைகளின் புகலிடம்) இது மிகுதி.
;உருவம்
:கொடுவாய் அன்றில்
:கூர்மையான அலகுகளை உடையது.
:செந்தலை அன்றில், இறால் மீன் போல வளைந்த வாயை உடையது.
;மரத்தில்
:பனை மரத்தில் இருந்துகொண்டு நரலும்.
:அடியில் வழிபாட்டுக் கடவுள் இருக்கும் பனைமரத்தில் இருந்துகொண்டு துணைபுணர் அன்றில் உயவுக்குரல் எழுப்பும்.
:பெண்ணை மரத்தில் இருந்துகொண்டு அகவும்.
:பரியரைப் பெண்ணை அன்றில்.
:பெண்ணை மடல்சேர் வாழ்க்கை கொண்டது.
;கூடு
:பெண்ணையின் சிறுகோலில் கட்டியிருக்கும் தன் குடும்பையில் இருந்துகொண்டு வயவுப்பெடை அகவும்.
:வாடைத் தூவலின்போது குடம்பையில் இருந்துகொண்டு துணைபுணர் அன்றில் உயங்குகுரல் அளாவும்.
:சிறு சிறு கோல்-குச்சிகளால் அதன் கூடு கட்டப்பட்டிருக்கும்.
;உணவு
:நாரையும் அன்றிலும் நெய்தல்நிலத்தில் மீன் உண்டு வாழும் பறவைகள். பெண்ணை மரத்தில் கூடு கட்டிக்கொண்டு வாழ்பவை.
;இணை பிரியா உறவு
:தன் துணையோடு சேர்ந்தே வாழும்.
:மடிவாய் அன்றில், துணை ஒன்று பிரியினும் துஞ்சாகாண்.
:தன் துணை எங்கே என்று தலைவியைக் கேட்பது போல் அகவுமாம்.
:தன் துணைவன் இல்லாமல் வாழும் இவள் வருந்துவாளே என்று அன்றில் இரவில் அகவவில்லைநாம்.
:ஒன்று இல்காலை அன்றில் புலம்பு கொண்டு உறையும்.
:நரலும் அன்றிலே! என்னைப்போல் இன்துணைப் பிரிவு உனக்கும் உண்டோ?
# அன்றில்

## திரைப்படப் பாடல்களில் அன்றில்

;என்னடி மீனாட்சி (1979)
:**பாடல்**: *"ரொம்ப நாளாக எனக்கொரு ஆசை.."* | **கவிஞர்**: | **இசை**: *சங்கர் கணேஷ்*
:.. **''அன்றில்** பறவை கண்ட உறவை
:பெண்மை கொண்டதோ கண்ணில் நின்றதோ''..  
;சிறையில் பூத்த சின்ன மலர் (1990)
:**பாடல்**: *"அதிசய நடனமிடும் அபிநய சரஸ்வதியோ.."* | **கவிஞர்**: *வாலி* | **இசை**: *இளையராஜா*
:.. **''அன்றில்** ரெண்டு ஒன்றை ஒன்று
:அட்டைப்போல ஒட்டிக்கொண்டு
:இன்று காணும் இன்பம் நிறம் மாறாதது''..  
;ஜீன்ஸ் (1997)
:**பாடல்**: *"கண்ணோடு காண்பதெல்லாம்.."* | **கவிஞர்**: *வைரமுத்து* | **இசை**: *ஏ. ஆர். ரகுமான்*
:.. **''அன்றில்** பறவை இரட்டைப் பிறவி
:ஒன்றில் ஒன்றாய் வாழும் பிறவி
:பிரியாதே விட்டுப் பிரியாதே''..  
;எனக்கு 20 உனக்கு 18 (2003)
:**பாடல்**: *"அழகினா அழகி.."* | **கவிஞர்**: *பா. விஜய்* | **இசை**: *ஏ. ஆர். ரகுமான்*
:.. ''அற்றை திங்களில் **அன்றில்** பறவையாய்
:ஓடிப் போக நீயும்''..  
;பச்சைக்கிளி முத்துச்சரம் (2007)
:**பாடல்**: *"கரு கரு விழிகளால்.."* | **கவிஞர்**: *தாமரை* | **இசை**: *ஹாரிஸ் ஜயராஜ்*
:.. ''தாமரை இலை நீர் நீ தானா.. தனி ஒரு **அன்றில்** நீ தானா
:புயல் தரும் தென்றல் நீ தானா.. புதையல் நீ தானா''..  
;சிவாஜி (2007)
:**பாடல்**: *"அதிரடிக்காரன் மச்சான்.."* | **கவிஞர்**: *வைரமுத்து* | **இசை**: *ஏ. ஆர். ரகுமான்*
:.. ''தில் திக் தில் தென்றல் நெஞ்சில்
:தித்திக்கிற **அன்றில்** குஞ்சில்''..  
;தாம் தூம் (2008)
:**பாடல்**: *"அன்பே என் அன்பே.."* | **கவிஞர்**: *நா. முத்துக்குமார்* | **இசை**: *ஹாரிஸ் ஜயராஜ்*
:.. **''அன்றில்** அடை மழைக்காலம்
:இனி அருகினில் வசப்படும் சுகம் சுகம்''..  
;ரௌத்திரம் (திரைப்படம்) (2011)
:**பாடல்**: *"அடியே உன் கண்கள்.."* | **கவிஞர்**: *லலிதா ஆனந்த்* | **இசை**: *பிரகாஷ் நிக்கி*
:.. '' அடியோடு எனை சாய்த்த **அன்றில்** பெண்ணே வா
:ஆசை மெய்யா பொய்யா நீ சோதிக்க''..  
;உயிர்மொழி (2012)
:**பாடல்**: *"அன்றில் பறவை நானடி.."* | **கவிஞர்**: *அருண்ராஜா காமராஜ்* | **இசை**: *சந்தோஷ் நாராயணன்*
:.. **''அன்றில்** பறவை நானடி
:அண்டம் அதிரும் தானடி''..  
இரும்பு குதிரை (திரைப்படம்) (2014)
பாடல்:"பெண்ணே பெண்ணே.."
கவிஞர்:தாமரை
இசை:ஜி.வி.பிரகாஷ் குமார்
"பெண்ணே பெண்ணே அலைகிறேன்
அன்றிலாகி அழுகிறேன்.."  
என்.ஜி.கே. (திரைப்படம்) (2019)
பாடல்:"அன்பே பேரன்பே.."
கவிஞர்:உமா தேவி
இசை:யுவன் சங்கர் ராஜா
"உறவே நம் உறவே
ஒரு அனுவின் பிரிவில்
அன்றில் ஆகுதே ஆகுதே.."
# அன்றில்

## மேற்குறிப்புகள்

- Database entry includes justification for why this species is of least concern
- *Handbook of the Birds of Europe, the Middle East, and North Africa: The Birds of the Western Palearctic*
- *Field Guide to the Birds of North America, 4th Edition*
# குருவாயூர் ஏகாதசி

கோயில்]]
**குருவாயூர் ஏகாதசி** கேரளாவின் குருவாயூர் கோயிலில் கொண்டாடப்படும் விழா நாள்.  
வெளுத்தபட்சத்தில் மலையாள விருச்சிக மாத (தமிழில் கார்த்திகை மாதம்) ஏகாதசி நாள் குருவாயூரைப் பொறுத்தவரை மிகவும் புனிதமான நாளாக **குருவாயூர் ஏகாதசி**யாகக் கொண்டாடப்படுகிறது.
# குருவாயூர் ஏகாதசி

## ஏகாதசி

ஏகாதசி என்று அழைக்கப்படும் நாளானது, வானத்தில் சந்திரன் பௌர்ணமி (முழு நிலவு) மற்றும் அமாவாசை இரவுகளுக்கு இடையிலே காட்சி தரும் பதினொன்றாம் நாளைக் குறிப்பதாகும். இது பதினைந்து நாட்களுக்கு ஒரு முறை வரும். இந்து மதத்தை பின்பற்றுவோருக்கு மிகவும் முக்கியமான விரத நாளாகும். வருடத்தில் மொத்தம் 24 ஏகாதசிகள் நிகழ்கின்றன.  
குருவாயூர் ஏகாதசி நாள் மண்டல விரதமிருக்கும் காலத்தில் நிகழ்கின்றது. அதற்கு முன்வரும் ஒன்பதாவது நாளான நவமி மற்றும் பத்தாம் நாளான தசமியும் முக்கியம் வாய்ந்ததாகும்.
# குருவாயூர் ஏகாதசி

## வழிபாட்டு முறை

### ஏகாதசி விளக்கு

**ஏகாதசி விளக்கு** ஏற்றும் வழக்கம் ஏகாதசி விளக்கு கொண்டாடப்படும் நாளுக்கு ஒரு மாதம் முன்னாலேயே தொடங்கி விடுகிறது. மேலும் வெவ்வேறு மனிதர்கள், குடும்பங்கள் மற்றும் நிறுவனங்கள் வழிபாடு செய்யும் வகையில் ஒவ்வொரு நாளும் விளக்குகளை ஏற்றி தமது வேண்டுதல்களை நிறைவேற்ற தொடங்கி விடுகின்றனர். ஒன்பதாவது நாளான நவமி அன்று, மரபார்ந்த வகையில், குடும்பத்தினர் விளக்குகளில் நெய்யை ஊற்றி விளக்கு ஏற்றி வழிபடுவது வழக்கமாகும். பத்தாவது நாளான தசமியன்று, சமோரின் ராஜாவின் வகையாக, தற்பொழுது குருவாயூரப்பன் சங்கீர்த்தன சமாஜம் என்ற அமைப்பு, விளக்கை ஏற்றி வழிபடும் பொறுப்பை ஏற்று நிறைவேற்றி வருகிறது. இந்த நாளன்று விடியற்காலை 3.00 மணிக்கு நிர்மால்ய தரிசனத்திற்காக கதவுகள் திறந்த பிறகு, இரு நாட்கள் கழிந்து பன்னிரண்டாம் நாள் அன்றே அதாவது துவாதசியன்று காலை 9.00 மணிக்கே மீண்டும் கதவுகள் மூடப்படுகின்றன, இப்படியாக தசமி மற்றும் ஏகாதசி நாட்கள் அன்று பக்தர்கள் அனைவரும் தரிசனம் மேற்கொள்ள வழி வகை செய்யப்பட்டுள்ளது.
# குருவாயூர் ஏகாதசி

## வழிபாட்டு முறை

### துவாதசி பணம்

மேலும் துவாதசி நாளன்று துவாதசி (நன்கொடை) பணம் என்ற சடங்கின் படி குடும்பத்தின் நலனுக்காக ஒரு சிறு தொகை நன்கொடையாக கூத்தம்பலத்தில் வழங்கும் பழக்கமும் தொன்று தொட்டு இருந்து வருகிறது.
# குருவாயூர் ஏகாதசி

## முக்கியத்துவம்

குருவாயூர் ஏகாதசி நாளன்று கஜராஜன் கேசவனின் நினைவு நாளாகவும் மேலும் கர்நாடக இசைமேதையான செம்பை வைத்திய நாத பாகவதரை போற்றும் வண்ணம் செம்பை சங்கீத உற்சவமும் அனைவரும் போற்றும் வண்ணம் நடத்தப்படுகிறது.  
ஸ்ரீ வத்சம் பயணிகள் தங்குமிடத்திற்கு முன் அமைந்துள்ள கஜராஜன் கேசவனின் சிலைக்கு யானைகளின் கூட்டம் ஊர்வலமாக வந்து, யானைகளின் தலைவன் தனது தும்பிக்கையால் கேசவனின் சிலைக்கு மலர் மாலை அணிவிக்க, இதர யானைகள் கேசவனுக்கு மரியாதை செலுத்துவது ஒரு கண்கொள்ளா காட்சியாகும்.  
ஏகாதசி நாளன்று, உதயாஸ்தமன பூஜை எனப்படும் (விடியற்காலை முதல் நள்ளிரவு வரையிலான பூஜைகள்) அனைத்து பூஜைகளும் குருவாயூர் கோவில் நிர்வாகமே (தேவஸ்வம்) மேற்கொண்டு வருகிறது. சீவேலி எனப்படும் யானைகள் பங்கு கொள்ளும் கோவிலை சுற்றிவரும் உற்சவ நிகழ்ச்சிக்குப்பிறகு, அந்நாள் கீதோபதேச நாளாகவும் கொண்டாடப்படுவதால், ஏகாதசியன்று யானைகளின் ஊர்வலம் ஒன்றும் கோவிலில் இருந்து அண்மையிலுள்ள பார்த்த சாரதி கோவில் வரை சென்று வருவதை வழக்கமாக உள்ளது.  
ஏகாதசி நாளன்று இரவில், இறுதியாக ஏகாதசி விளக்குகள் ஏற்றப்பட்டு, யானைகளுடைய பிரம்மாண்டமான ஊர்வலம் ஒன்றும் நடைபெறும், அதுவே அன்றைய விழாவின் மகுடமான நிகழ்ச்சி.
# கல்வயல் வே. குமாரசுவாமி

**கல்வயல் வே. குமாரசாமி** (சனவரி 1, 1944 - திசம்பர் 10, 2016) ஈழத்துக் கவிஞர், கல்வியாளர். சிறுவர் பாடல்கள், கவிதைகள் படைத்துள்ளார். தமிழிலக்கியப் பரப்பில் சிறந்த புலமை கொண்டவர். இவர் இயற்றிய மெல்லிசைப் பாடல்கள் வானொலியில் ஒலிபரப்பாகியுள்ளன. பாலகுமாரன், நந்தா, வாகடனன் போன்ற புனைப்பெயர்களில் எழுதியுள்ளார். இலங்கைப் பத்திரிகைகளில் பல கட்டுரைகளையும் கவிதைகளையும் எழுதியுள்ளார்.
# கல்வயல் வே. குமாரசுவாமி

## வாழ்க்கைக் குறிப்பு

இலங்கையின் வட மாகாணத்தில் சாவகச்சேரியில் கல்வயல் என்ற ஊரைப் பிறப்பிடமாகக் கொண்டவர். சங்கத்தானையில் வாழ்ந்து வந்தவர். அஞ்சல் அதிபராகப் பணியாற்றினார். கோப்பாய் ஆசிரியர் கலாசாலையில் வருகைதரு விரிவுரையாளராக சில காலம் தமிழ் போதித்தார்.  
இவர் சிறு வயதில் இருந்தே கவிதை புனையும் ஆற்றல் மிக்கவராகத் திகழ்ந்தார். மரபு மற்றும் புதுக்கவிதையில் ஆளுமை பெற்றவராகவும் குழந்தைப் பாடல்களை எழுதுவதில் வல்லவராகவும் திகழ்ந்தார்.
# கல்வயல் வே. குமாரசுவாமி

## விருதுகள்

- இந்து சமயப் பேரவையின் கவிமாமணி விரந்து (2000)
- கலாசார அலுவல்கள் திணைக்களத்தின் கலாபூஷணம் விருது (2009)
- மகரந்தச்சிறகு விருது (2011)
- உலகத் தமிழ் இலக்கிய மாநாட்டு விருது (2012)
- தென்மராட்சிப் பிரதேச செயலகத்தின் கலைச்சாகரம் விருது (2014)
- வட மாகாண சபையின் கௌரவ முதலமைச்சர் விருது (2015)
- கலாசார அலுவல்கள் திணைக்களத்தின் காவ்யபிமானி விருது (2016)
# கல்வயல் வே. குமாரசுவாமி

## வெளியான நூல்கள்

- சிரமம் குறைகிறது
- மரண நனவுகள்
- பாப்பாப்பா
- பாடு பாப்பா
- பாலர் பா
- முறுகல் சொற்பதம்
- கல்வயல் வே.குமாரசுவாமி கவிதைகள்
# ஜி. ராமகிருஷ்ணன்

**ஜி. ராமகிருஷ்ணன்** (பிறப்பு: சூன் 6, 1949) தமிழக அரசியல்வாதியும் இந்திய கம்யூனிஸ்ட் கட்சி (மார்க்சிஸ்ட்) இன் அரசியல் தலைமைக்குழு உறுப்பினராவார்
# ஜி. ராமகிருஷ்ணன்

## வாழ்க்கைக் குறிப்பு

இவர் கள்ளக்குறிச்சி மாவட்டம், திருக்கோவிலூர் வட்டம், மேமாளூர் கிராமத்தில், ஒரு விவசாயக் குடும்பத்தில் பிறந்தவர்.
# ஜி. ராமகிருஷ்ணன்

## கல்வி

ஆரம்பப்பள்ளி - மேமாளூர் கிராமம் அரசு ஆரம்பப்பள்ளி
மேனிலைக்கல்வி - மேமாளூர் கிராமத்திற்கு 2 கி.மீ. தூரம் அளவில் உள்ள ஜி.அரியூர் (திருக்கோவிலூர் தாலுகா)
உயர்கல்வி - பி.யூ.சி., (காஞ்சிபுரம், பச்சையப்பா கல்லூரி), பி.ஏ., (வரலாறு) - அரசு கலைக்கல்லூரி, சென்னை
பி.எல். - சென்னை, சட்டக்கல்லூரி
# ஜி. ராமகிருஷ்ணன்

## அரசியல் வாழ்க்கை

1969-ல் இந்திய கம்யூனிஸ்ட் கட்சி (மார்க்சிஸ்ட்) உறுப்பினர் ஆனார். சென்னையில் படிப்பை முடித்த பின் கடலூரில் 8 ஆண்டு காலம் வழக்கறிஞராகப் பணியாற்றினார்.  
மார்க்சிஸ்ட் கட்சியின் இளைஞர்கள் அமைப்பான இந்திய ஜனநாயக வாலிபர் சங்கத்தின் தென்னாற்காடு மாவட்டச் செயலாளராகவும், அகில இந்திய நிர்வாகக் குழு உறுப்பினராகவும் பணியாற்றியுள்ளார். 1981-ம் ஆண்டு முதல் கட்சியின் முழு நேர ஊழியராகப் பணியாற்றி வருகிறார். மார்க்சிஸ்ட் கட்சியின் தொழிற்சங்க அமைப்பான சி.ஐ.டி.யு. வின் தென்னாற்காடு மாவட்டச் செயலாளராகவும், அதன் மாநிலத் துணைத் தலைவராகவும் செயல்பட்டார். இப்போது நெய்வேலி சி.ஐ.டி.யு. சங்கத்தின் கௌரவத் தலைவராகவும் செயல்பட்டு வருகிறார்.  
1989-ம் ஆண்டு கட்சியின் மாநிலச் செயற்குழு உறுப்பினராக தேர்வு செய்யப்பட்ட ராமகிருஷ்ணன், 2008-ம் ஆண்டு கோயம்புத்தூரில் நடைபெற்ற கட்சியின் அகில இந்திய மாநாட்டில் மத்திய குழு உறுப்பினராகத் தேர்வு செய்யப்பட்டார்.
# ஜி. ராமகிருஷ்ணன்

## சிபிஐ(எம்)-ன் தமிழ்நாடு மாநிலச் செயலாளர்

2010 ஆம் ஆண்டு முதல் இன்று வரை மாநிலச் செயலாளராக இருந்து வருகிறார்.மணல் கொள்ளை குறித்து அறிக்கை வெளியிட்டதால் அவர் மீது சூலை 25 , 2014 அன்று அப்போதைய முதல்வர் ஜெயலலிதா அவதூறு வழக்கு தொடர்ந்தார் .
# பிட்யின்

**பிட்யின்** என்பது பொது மொழியொன்றைக் கொண்டிராத இரண்டு அல்லது அதற்கு மேற்பட்ட குழுக்கள் தம்மிடையே தொடர்பு கொள்வதற்காக உருவாக்கப்படும் எளிமையான ஒரு மொழியைக் குறிக்கும். ஒருவருடைய மொழி இன்னொருவருக்குத் தெரியாத நிலையில் வணிகத் தொடர்பு கொள்ளும்போதோ, இரண்டு வெவ்வேறு மொழி பேசும் குழுக்கள் அவர்களுக்குத் தெரியாத மொழியொன்றைப் பேசும் இன்னொரு நாட்டில் இருக்கும்போதோ இத்தகைய மொழிகள் பயன்படுத்தப்படுகின்றன. ஒரு பிட்யின் மொழி அடைப்படையில் மொழிசார் தொடர்புகளுக்கான ஒரு எளிமையான முறையாகும். இது தேவையேற்படும் அந்த நேரங்களிலேயே உருவாவதாகவோ, அல்லது குழுக்களிடையேயுள்ள சில வழக்காறுகளின் அடிப்படையில் உருவாவதாகவோ அமையக்கூடும். பிட்யின் மொழிகள் எவருக்கும் தாய்மொழியாக இருப்பதில்லை, ஆனால் இது ஒரு இரண்டாம் மொழியாகப் பயன்படுகின்றது. இம்மொழி, பல்வேறு மொழிகள் மற்றும் பண்பாடுகளில் இருந்து பெறப்படும் சொற்கள், ஒலிகள், உடற்சைகைகள் போன்றவற்றால் உருவாக்கப்படுகிறது. பிற மொழிகளோடு ஒப்பிடும்போது, பிட்யின் மொழிக்குக் குறைவான மதிப்பே உள்ளது.
பிழையாகப் பேசப்படும் எல்லாமே பிட்ஜின் மொழிகள் ஆவதில்லை. எல்லாப் பிட்யின் மொழிகளுமே அவற்றுக்கெனத் தனியான முறைகளைக் கொண்டுள்ளன. அதனால் அம்மொழிகளையும் சிறப்பாகப் பயன்படுத்துவதற்கு அம்முறைகள் பற்றி அறிந்திருத்தல் அவசியம்.
# பிட்யின்

## சொற்பிறப்பு

*பிட்யின்* என்னும் சொல்லின் மூலம் பற்றித் தெளிவாக எதுவும் தெரியவில்லை. 1850 ஆம் ஆண்டில் முதன் முதலாக அச்சில் காணப்படுகின்றது. இது எவ்வாறு உருவாகியிருக்கலாம் என்பது குறித்துப் பல கருத்துக்கள் உள்ளன.  
- ஆங்கிலச் சொல்லான *பிசினஸ்* என்பதன் பிழையான சீன மொழி உச்சரிப்பு.
- வணிகம் என்னும் பொருள்தரும் போத்துக்கேய மொழிச்சொல்லிலிருந்து உருவானது
- *மக்கள்* என்னும் பொருள்தரும் *பிடியன்* என்னும் கொச்சைச் சொல்லிலிருந்து உருவானது.
- புறாவுக்கான ஆங்கிலச் சொல்லான *பிஜன் (pigeon)* என்பதிலிருந்து தோற்றம் பெற்றது.  
போன்றவை அத்தகைய கருத்துக்களுக்கு சில எடுத்துக்காட்டுகள்.
# பிட்யின்

## பிட்யின் மொழிகளுக்கான பொது இயல்புகள்

*பிட்யின்* மொழி எளிமையானதாகவும், தொடர்புக்கான செயற்றிறன் மிக்கதாகவும் இருக்க விழைவதால், அவற்றின் இலக்கணமும், ஒலியமைப்பும் எளிமையாகவே அமையும்.
# சமத்துவபுரம்

தமிழ்நாடு அரசு அனைத்து சாதியினரும் ஒரே இடத்தில் வசிக்கும் குடியிருப்புப் பகுதிகளை **சமத்துவபுரம்** எனும் பெயரில் அனைத்து மாவட்டங்களிலும் உருவாக்கியது. இந்தக் குடியிருப்புப் பகுதியில் வணிக மையங்கள், விளையாட்டு மைதானங்கள், பொது இடங்கள், பூங்காக்கள், படிப்பகங்கள் என பல்வேறு வசதிகள் செய்யப்பட்டுள்ளன. இந்த சமத்துவபுரம் குடியிருப்புப் பகுதியில் அனைத்து சாதியினருக்கும் இலவசமாக வீடுகள் ஒதுக்கித் தரப்படுகின்றன.
# சமத்துவபுரம்

### முதல் சமத்துவபுரம்

1998 ஆம் ஆண்டு, ஆகத்து மாதம் 17ஆம் தேதி தமிழக அரசால் முதல் சமத்துவபுரம், மதுரை மாவட்டம், திருமங்கலம் அருகே, மேலக்கோட்டை என்ற இடத்தில் தொடங்கப்பட்டது.
# நியாய விலைக் கடை

**நியாய விலைக் கடை** (*Public distribution system*) என்பது பொது விநியோக முறையின் கீழ் இந்திய அரசாலும், மாநில அரசாலும் நிர்வகிக்கப்படும் ஒரு நுகர்வு பொருள் விற்பனை மையமாகும். இதுவரை 4.99 லட்சம் நியாய விலைக் கடைகள் நாடு முழுவதும் உள்ளன.  
கூட்டுறவுத்துறை வழியாக அனைத்து ஊர்களிலும் மக்களின் எண்ணிக்கைக்கேற்ப நியாய விலைக் கடைகளை அமைந்துள்ளது. பொதுவாக இந்த நியாய விலைக் கடைகளின் மூலமாக மக்களின் அத்தியாவசியத் தேவையான அரிசி, சர்க்கரை, மண்ணெண்ணெய், கோதுமை, பருப்பு, சமையல் எண்ணெய் மற்றும் பலசரக்குப் பொருள் குறைந்த விலையில் வழங்கப்படுகிறது. அரசின் மானியத்தின் மூலமாக குறைந்த விலையில் ஏழை மக்கள் பயனடையும் விதத்தில் அமைக்கப்பட்டுள்ளதால் இதனை பயன்படுத்த குடும்ப அட்டை அவசியமாகும்.
# பஞ்சகன்னி உவா

**பஞ்சகன்னி உவா** , சாம்பல் அல்லது வெளிறிய பழுப்பு நிறப்புறத்தோற்றத்தைக் கொண்ட ஒரு நடுத்தர மரமாகும். இதன் இலைகள் நெடுவேல் வடிவில் ஈர்க்குகளுடன் கூடியதாகும். இம்மரத்தின் பூக்கள் மஞ்சள் நிறத்தில் குஞ்சகங்களாக அமையப்பட்டவை. இப்பூக்கள் கோடை காலங்களில் பூப்பவையாகும்.  
இம்மரம் பெரும்பாலும் உதிர்ப்பு காடுகளிலும் அதை ஒட்டிய புல்வெளிகளிலும் காணப்படும். தமிழகத்தின் எல்லா மாவட்டங்களிலும் இம்மரம் காணப்படுகிறது.  
- ச. சண்முகசுந்தரம், 2009. தமிழநாட்டுத்தாவரங்கள். மெய்யப்பன் தமிழாய்வகம். 53. புதுத்தெரு, சிதம்பரம் - 608001 (இரண்டாம் பதிப்பு).
# உதவி:தொகுத்தல் சுருக்கம்

**தொகுத்தல் சுருக்கம்** ஓர் விக்கிப்பீடியா பக்கத்தினை தொகுத்ததிற்கான சிறு விளக்கவுரை. நீங்கள் தொகுக்கும்போது ஓர் சிறிய உரை உள்ளீட்டுப் பெட்டி "சுருக்கம்", தொகுக்கும் சாளரத்தின் கீழும் பக்கத்தைச் சேமிக்கவும் தத்தலுக்கு மேலும் இருப்பதைக் காணலாம். தொகுத்தல் சுருக்கங்கள் பக்க வரலாறு பட்டியல்களில் (அண்மைய மாற்றங்கள், பக்க வரலாறு,கவனிப்புப் பட்டியல் ) மற்றும் வேறுபாடு பக்கத்தின் மேற்பகுதியிலும் காண்பிக்கப்படும்.  
தொகுத்தல் சுருக்கம் பெட்டியில் ஓர் பத்தியைத் தொகுக்கும்போது விளக்கவுரை அளிப்பது ஓர் நல்ல பழக்கமாகும். உங்கள் தொகுப்பினைக் குறித்தும் நோக்கத்தினைக் குறித்தும் பிற பயனர்கள் புரிந்து கொள்ள இது உதவி புரியும். சுருக்கப் பெட்டியில் தவறாது ஓர் சுருக்கத்தினை இட நினைவுறுத்தும் வகையில் உங்கள் விருப்பத்தேர்வுகள் பக்கத்தில் தொகுத்தல் கீற்றில் இதற்கான குறியீட்டுப் பெட்டியை தேர்வு செய்யவும்.
# சட்டைமுனி

**சட்டைமுனி** என்பவர் பதினெண் சித்தர்களில் ஒருவராகக் கணிக்கப்பட்டவர். இவர் ஆவணி மாதம் மிருகசீரிடம் மூன்றாம் பாதத்தில் பிறந்தார் என்று கூறும் போகர் இவரைத் தமது சீடராக அறிமுகப்படுத்தி இவரது வரலாற்றையும் தெரிவிக்கிறார்.
# சட்டைமுனி

## வரலாறு

சட்டைமுனியின் பெற்றோர் விவசாயக் கூலிகளாகத் தங்கள் வாழ்க்கையை நடத்தி வந்தனர். சட்டைமுனி கோவில்களில் தட்டையேந்தி யாசகம் பெற்று தாய்தந்தையர்க்கு உதவி வந்தார். ஒருநாள் கோவில் வாசலில் வடநாட்டிலிருந்து வந்த சங்கு பூண்ட ஒரு சித்தரைக் கண்டு அவரிடம் ஏதோ ஓர் அபூர்வ சக்தி இருப்பதை உணர்ந்து சட்டைமுனி அவருடனே கிளம்பிவிட்டார். போகருடைய சீடராக வாழ்ந்த காலத்தில் கொங்கணர், கருவூரார் முதலான பல சித்தர்களின் தொடர்பு அவருக்கு ஏற்பட்டது.  
சட்டைமுனி ஊர் ஊராகச் சுற்றி வரும் காலத்தில் தூரத்திலிருந்து தெரியும் திருவரங்கர் கோவில் கலசங்களைக் கண்டு பேரானந்தம் கொண்டார்.  
இக்கோவில் நடைசாத்துவதற்குள் அரங்கனை தரிசித்து விட வேண்டுமென ஆவலாக நடந்தார். ஆயினும் பூசை முடிந்து கோவில் கதவுகள் அடைக்கப்பட்டு விட்டன. ஏமாற்றத்துடன் சட்டைமுனி, கோவில் வாசலில் நின்று அரங்கா! அரங்கா! அரங்கா! என்று கத்தினார். உடனே கதவுகள் தாமாகத் திறந்தன. அரங்கனின் தரிசனம் சட்டைமுனிக்குக் கிடைத்தது. அரங்கனின் ஆபரணங்கள் ஒவ்வொன்றாக கழன்று சட்டைமுனியின் மேல் வந்து சேர்ந்தன. சட்டைமுனி “அரங்கா!” என்று கதறிய சப்தம் கேட்டு திரண்டு வந்த ஊர்மக்கள் வியந்து நின்றனர். அனைவரும் பார்த்துக் கொண்டிருக்கும்போதே இறைவனுடன் ஒன்றாய்க் கலந்தார் சட்டைமுனி. சித்தரின் சமாதி இன்றும் திருவரங்கத்தில் இருப்பதாய்க் கூறப்படுகிறது
# அகத்தியர்

**அகத்தியர்** (*Agastya*) என்பவர் தமிழி என்ற தமிழ்ச் சித்தர்களில் முதன்மையானவராகவும், சப்த ரிஷிகளில் ஒருவராகவும் அறியப்படுகிறார். சிவபெருமானின் திருமணத்தினைக் காண அனைவரும் வடதிசைக்கு வந்தமையால் வட திசை தாழ்ந்து தென்திசை உயர்ந்தது. இச்சூழலில் இவர் தென்திசைக்குப் பயணப்பட்டு அதைச் சமன்செய்ததாகவும், சிவசக்தி திருமணத்தினைத் தமிழகத்திலிருந்து கண்டவராகவும், தமிழைச் சிவபெருமானிடமிருந்து கற்று உணர்ந்து மற்றவருக்கும் போதித்த ஆசானாகவும் திகழ்ந்தார். இவரே *அகத்தியம்* எனும் தமிழ் மொழிக்கான முதல் இலக்கண நூலை இயம்பியவர் எனப்படுகிறார். இவரின் நூல்களைப் பல்வேறு தமிழ் ஆர்வலர்களும் காண்பதற்கான முயற்சியில் ஈடுபட்டுள்ளனர். அகத்தியம் பற்றிய யாதொரு குறிப்பும் தொல்காப்பியத்தில் எங்கும் குறிக்கப் பெறவில்லை.
# அகத்தியர்

## ரிக் வேதத்தில்

அகத்தியன் மித்திர வருணரின் மகனும், வசிட்டரின் சகோதரரும் ஆவார். அகத்தியர் ரிக் வேதத்தில் 26 சூக்தங்களை இயற்றியவர். இவருடைய மனைவியின் பெயர் லோபாமுத்திரை. இவர் தினை மாவு, பயனளிக்கும் தானியங்கள், விசம் தோய்ந்த அம்புகள், தர்ப்பைப் புல் ஆகியவைகள் பற்றிக் கூறியுள்ளார் (ரிக்வேதம் 1-189-10; 1-191-30)
# அகத்தியர்

## இராமாயண காவியத்தில்

இராமாயணக் காப்பியத்தில், இராமன் வனவாச காலத்தில், அகத்தியர் சந்தித்து மந்திர பலமிக்க ஆயுதங்களை அருளினார்.  
அகத்தியர், இந்துக் கடவுள்களைப் போல் தீயவர்களை அடக்கினார்.  
அகத்தியன் சிலை]]
# அகத்தியர்

## தலைச்சங்க அகத்தியன்

:முச்சங்கம் பற்றிய வரலாற்றில் தலைச்சங்கப் புலவராக விளங்கியவர்.
:அகத்தியம் என்னும் நூலை எழுதியவர். காலத்தால் தொல்காப்பியருக்கு முந்தியவர்.
# அகத்தியர்

## கம்பர் கருத்து

தொடர்புள்ள கம்பராமாயண மூலம்
:என்றுமுள தென்றமிழ் இயம்பி இசை கொண்டான் - 47
:நீண்ட தமிழால் உலகை நேமியின் அளந்தான் -36
:தழற்புரை சுடர்கடவுள் தந்த தமிழ் தந்தான். 41
:கடலெல்லாம் உண்டு அவர்கள் பின்னர் உமிழ்க என்றலும் உமிழ்ந்தான் - 37
:வாதாபிதன் வன்மைக் காயம் இனிது உண்டு அலகின் ஆரிடர் களைந்தான் - 38
:விந்தம் எனும் விண் தோய் நாகம் அது நாகம் உற, நாகம் என நின்றான். 39
:வடாது திசை மேல்நாள் நீசம் உற, வானின் நெடு மா மலயம் நேரா, ஈசன் நிகர் ஆய், உலகு சீர் பெற இருந்தான். 40
:குண்டிகையினில், பொரு இல், காவிரி கொணர்ந்தான். 46
:முப்புரம் எரித்த தனி மொய்க் கணையும், நல்கினான். 56
# அகத்தியர்

## சிறப்புப் பெயர்கள்

- தமிழ் முனிவர் (தமிழ் இலக்கணம் அருளியதால்)
- மாதவ முனிவர் (அதிக தவம் செய்ததால்)
- மாமுனி (பெரிய முனிவர் என்ற பொருளில்)
- குருமுனி (முனிவர்களுக்கெல்லாம் குருவானவர்)
- திருமுனி (உயர்வுக்குரியவர்)
- முதல் சித்தர் (18 சித்தர்களில் முதன்மையானவர்)
- பொதியில் முனிவன் (பொதிகை மலையில் வாழ்ந்தவர்)
- சாம்பமுனி
- அமரமுனிவர் (இன்றுவரை பேசப்படும் முனிவர் என்ற பொருளில்)
- பொதியவரை முனிவன் (பொதிகைமலை)
- குடமுனி (குடத்தில் பிறந்தவர்)
# அகத்தியர்

## சித்த மருத்துவனாம் அகத்தியன்

அகத்திய முனிவர் தமிழுக்கான முனிவர் என்றும், சித்த மருத்துவமுறைகளை வழங்கிய முனிவர் என்றும் குறிப்பிடப்படுகிறார். இவரது பாடல்களில் பயின்றுவந்துள்ள சொற்கள் இவரை இரண்டாயிரம் ஆண்டுகளுக்கு முற்பட்டவர் என்பதைத் தெரிவிக்கின்றன.
# அகத்தியர்

## சித்த மருத்துவனாம் அகத்தியன்

### வரலாறு

சித்தராய் விளங்கிய அகத்தியனைப் பற்றிய "அகத்தியன் காவியம் பன்னிரண்டாயிரம்" வாயிலாகச் சில கருத்துகளை மட்டுமே தெரிந்து கொள்ள முடிகிறது. அகத்தியன் அனந்தசயனம் என்ற திருவனந்தபுரத்தில் சமாதியடைந்ததாகக் கூறப்படுகிறது. ஒரு சிலர் அவர் கும்பகோணத்தில் உள்ள கும்பேசுவரர் கோவிலில் சமாதி கொண்டிருப்பதாகக் கூறுகின்றனர்.
அகத்தியன் தூங்கெயிலெறிந்த தொடித்தோட் செம்பியன் காலத்தில் காவிரிப் பூம்பட்டிணத்தில் இந்திர விழாவை எடுப்பித்தவர் ஆவார்.  
புதுச்சேரிக்கு அருகிலுள்ள ‘உழவர் கரை’ என்ற இடத்தில் ஆசிரமம் அமைத்து வேதபுரி பல்கலைக்கழகத்தில் தமிழைப் போதித்தார். எனவே அவர் தங்கியிருந்த பகுதி ‘அகத்தீஸ்வரம்’ என்று அழைக்கப்பட்டு அங்குப் பெரிய சிவாலயம் கட்டப்பட்டது. அதனை அகத்தீஸ்வரமுடையார் ஆலயம் என்றும் அழைக்கின்றனர்.